GRØNLANDS ÅRLIGE FOLKEFEST

Nationaldagen den 21. juni er en folkefest i alle byer og bygder i Grønland. Hvert sted har man lagt et program, som byder på fælles morgensang, taler, flaghejsning, gudstjeneste, kaffemik samt lokal underholdning i form af musik, folkedans, opvisning i kajakfærdigheder og lignende.

Byernes museer og kulturhuse markerer også Nationaldagen med særlige arrangementer eller udstillinger, mens landets eneste landsdækkende tv-kanal, KNR, sender fyldige reportager fra de forskellige Grønlandske byer.

UDTRYK FOR NATIONAL IDENTITET

Nationaldagen blev indført i 1983 af det daværende Hjemmestyre, som en tradition, og er således et af flere udtryk for en national identitet, der også afspejles i flaget, beklædningen, sangen og sproget.

Årets længste og dermed lyseste dag var et naturligt valg som Grønlands Nationaldag – en dag hvor nationen kan fejre sine nationale og kulturelle livsværdier i fællesskab. Ofte ses folk i nationaldragter, og de mange arrangementer på denne festlige dag byder på masser af kameravenlige motiver.